**Referat**

**Borgermøde om lokalvarmeløsning i Darum Kultur- og Fritidscenter, St. Darum**

**Dato: 11.10.22**

Kurt Bjerrum, byrådsmedlem og formand for Din Forsyning bød velkommen og præsenterede sig som ordstyrer for mødet.

Kurt præsenterede ligeledes Christine Føns og Jesper Frost fra Esbjerg kommune samt Claus Nielsen og to medarbejdere fra Din Forsyning.

Jesper Frost:

Takkede for invitationen og orienterede om varmeplanen for Esbjerg kommune, der blev sat i gang for længe siden med en ambition om at blive CO2-neutrale i 2030.

Varmen kommer i dag fra flere mindre varmeværker i Bramming, Ribe osv.   
Der arbejdes på en endelig plan, som bliver behandlet i byrådet om 07.11.22, derefter vil vi kunne informere om, hvor og hvornår vi kan etablere fjernvarme i de forskellige lokalområder. Vi vil tilbyde fjernvarme alle de steder, hvor det er muligt.

I vil synes, at det kommer til at gå for langsomt, men rent praktisk er der en procestid i det og flere ting, der spiller ind. Fra regeringens side er der en plan om at reducere el-giften, og det kommer der måske også på gas, som ellers for øjeblikket er meget dyr.   
Vi ved godt, at det helst skulle have været i går, men der vil gå et stykke tid.

Jesper Frost tilføjede senere, at de i Esbjerg Kommune håber på, at er vi får en ledning, der sammenkobler byerne i Esbjerg kommune, men vi kan bare ikke i byrådet beslutte dette, det er i første omgang op til Bramming Fjernvarmeselskab. Det er selvfølgelig også afgørende, at så mange af jer som muligt tilkendegiver, at I tilsluttes.

Esbjerg byråd har også i går besluttet, at stifte et selskab under Din Forsyning til levering af lokal varme.

Kurt Bjerrum tilføjede, at f.eks. Hunderup er i gang med et lokalt varmeværk.

Christina Føns:

Varmeplanen skal som sagt først politisk behandles, så den kunne hun ikke sige noget om.

I Esbjerg troede vi på, at der kom en masse overskudsvarme, og satsede derfor på at forbinde Esbjerg med Bramming og Ribe på et fællesnet.

Nogen har været i tænkeboks for at vurdere, om det er realistisk, at vi kan love at komme med noget fjernvarme til en bestemt tid, og der er nogle ubekendte, som vi skal basere sådan en løsning på, men vi tror på, at vi kan lave den store transmissionsledning.   
Vi starter med den opgave, der ligger lige for - at forbinde Esbjerg med Bramming. Måske kigger vi først på noget lokalvarme, som vi så senere kobler på noget fælles, hvilket vil gælde Darum-området.

I udgangspunktet skal I ikke kigge så meget på, om vi kalder det for fjernvarme eller lokalvarme, da begge dele er fælles varme.

Claus Nielsen, Arbejder i Din Forsyning med varme:

Der er måske en mulighed for en løsning, som den vi i dag kender fra Din Forsyning, og så er der nogle andre muligheder.

Vi har et 100 år gammelt net med 27.000 installationer og 25.163 husstande, der er baseret på el-patron, naturgas, overskudsvarme, havandspumpe, træflis, hvilket sikrer robuste løsninger.

Vi har et system, der gør det nemt for dig som kunde, så forsyningssikkerheden hele tiden er smartest.

Hvis man går flere sammen, skal man investere forholdsvis mindre, og der er færre der skal holde øje med mere. Det giver mening - også selvom der er varmetab i ledningerne.

At satse på det, er billigst, og det kan betale sig, uanset om det er et større eller mindre varmeselskab.

Uanset om kommunen måtte ønske det, er et varmeselskab en privat økonomi, varmeforsyningsloven gælder for alle. Det er ikke kommunalt.

Der kan godt være en mulighed for, at Darum bliver koblet på varmeværket fra Esbjerg, hvis ikke Bramming bliver koblet til, men det vil blive alt for dyrt at finansiere.

For at få Bramming koblet på, skal Bramming Fjernvarme beslutte at blive tilsluttet Din Forsyning.

Alternativet er at lave et kollektivt varmeforsyningsnet f.eks. med en kollektiv varmepumpe luft til vand.

Husene skal ligge nogenlunde tæt, hvis det skal være rentabelt at forbinde husene med varmeledninger.

Er der tilstrækkelig mange - 60-70% af husstandene lyst til at løse dette i fællesskab, er det rentabelt. Vi skal lave løsninger, der er bæredygtige og robuste for fremtiden.

Din Forsynings opfordring er, at få skabt opbakning og få udfyldt og indsendt tilkendegivelser, så det blive synliggjort, om der er opbakning til det.

Hvis I er interesseret, vis opbakning og tilmeld jer.

Uanset om det er et lokalt varmeværk eller Din Forsyning koster det noget, og det er også derfor at Frøs Sparekasse er tilstede i aften, så de kan hjælpe med finansieringen.

Prisen for tilkobling til Din Forsyning på et kollektivt system er ca. 50.000 kr.

Og når der er tilstrækkeligt med konkrete lokale tilkendegivelser, vil Din Forsyning komme med meget mere konkrete forslag.

Frøs ved Emil Jørgensen, afdelingsdirektør Frøs Sparekasse, Ribe:

Præsenterede sig og oplyste, at de var inviteret til at fortælle om finansieringen, som er uden låneomkostninger, man betaler kun renter.

**SPØRGSMÅL**

Henrik Martinussen:

50.000 kr. er det også for nedpilning af gasfyret?

Claus Nielsen: Prisen er for nedtagning af gasfyret, at få stikket gravet ind og opsætning af unit (varmeveksler).   
Der er en afkoblingspulje ved Evida, som man personligt kan søge.   
Man sørger for at afkoblingen og tilslutningen sker samme dag, så man ikke skal undvære varme. Alt det skal vi nok finde ud af, når vi kommer derhen.

Kurt Bjerrum: Der bliver spurgt hvornår?

Claus Nielsen: En fjernvarmeledning fra Bramming forventes i løbet af 2-3 år, måske med noget midlertidig produktion på et tidligere tidspunkt.

Det er vigtigt, at vi kan skaffe jer udsigten til en fælles løsning, så I ikke anskaffer noget andet i mellemtiden.

Spørgsmål: Hvad vil det koste?

Claus: En fælles løsning vil i forhold til en privat varmepumpe koste det 80-90%.

Spørgsmål: Der tales om varmepumpe, hvorfor ikke jordvarme?

Claus: Fordi varmepumper er den bedste kollektive løsning for øjeblikket.

Spørgsmål: I Sønderbyen er der længere end 70-100 meter imellem husene, hvad så med dem?

Claus: Ville gerne se området på et kort.

Hvis man ligger mere end 100 meter væk fra vejen, så kan det ikke driftes på en acceptabel måde. For både de, der ikke kan tilsluttes en fælles løsning, og de der kan, er det vigtigt, at få rådgivning fra nogen, der ved noget om det, da det også er alt afgørende, hvordan det integreres med huset.

Spørgsmål: Kan man for nye byggegrunde komme på en midlertidig løsning i tilfælde af, at tidsplanen ikke holder?

Claus: Ja.

Helle Ertmann fra Darum Lokalråd: Skråtoften er kun halvvejs bebygget, vil I der lægge ud til de ikke bebyggede grunde?

Claus: Det må vi kigge konkret på.   
Vi vil også kigge på boligforeninger, institutioner osv.   
Det er vigtigt, at vi kommer ud og kigger konkret på det.

Spørgsmål: Jeg har lige bygget i skråtoften, må man så få lagt en slange ind, så man er klar til at blive sluttet til, selvom man ikke er klar til at modtage varmen endnu?

Claus: Det må man godt, men det er måske lidt uhensigtsmæssigt.

Helle spurgte, om vi kan få informationerne på engelsk?

Claus: Det bliver vi nødt til at få lavet.

Helle spurgte, hvornår skal tilkendegivelserne være indgivet.

Claus: Senest den 25.10.22.

Spørgsmål: Vil der komme nye regler for naturgasforbrugere, hvis der kun er få tilbage?

Claus: Der kommer formentlig ikke en regning til resterende naturgasforbrugere.   
Både staten og Evida har en interesse i, at komme af med de få resterende kunder, hvis mange er blevet koblet af.

Helle opfordrede de fremmødte til at tage hjem og snakke med naboer og andre om tilbuddet i aften, og bede dem om at sende en tilkendegivelse.

Lasse Boesen: Jeg er af den opfattelse, at dette er den rigtige løsning for os både nu og på sigt. Vi er nødt til at sikre, at vi har en proces. Jeg har forstået, at forsyningen vil drive processen, men det skal også drives af lokale og tænker det er vigtigt, at lokalrådet tilkendegiver, hvad de vil gøre.

Kurt Bjerrum fortalte, at lokalrådet i Gredstedbro havde sagt, at de ikke havde kræfter til at arbejde videre med sagen, men det endte med at en hel del andre rejste sig, og tilkendegav, at de gerne ville drive det videre.

Claus bemærkede, at Helle nok skulle holde Din Forsyning i ørerne. Det næste er, at vi skal have fundet ud af, om der er grobund for det, er det lovligt, bæredygtigt, kan det håndteres, hvad koster det, tidsplan og så endelige tilsagn i form af en kontrakter, som I så skal skrive under på, inden vi binder penge i det.

René Kaas foreslog, at der nedsættes en lille effektiv gruppe under Darum Lokalråd.

Spørgsmål: Er det kommet frem, hvad prisen er på en tilslutning?

Claus: 25.000 – 50.000 kr. pr husstand.

Erik Husted: Var glad for Jesper, Kurt og Din Forsynings deltagelse, da han syntes, de gør det rigtig godt. Han håbede meget på, at Bramming Fjernvarme ville tilslutte sig.

Erik Husted opfordrede de fremmødte til at snakke med alle de, der ikke har kunnet deltage i aften.

Lars Jeppe Sørensen syntes, at mødet meget var kommet til at handle om lokale besværligheder og opfordrede til at se på de positive sider.

Karsten Degnbol roste Din Forsyning for et rigtig godt arbejde. Det er vigtigt, at vi står sammen og bakker op om dette, som vi har gjort om købmandsgruppen.

Karsten troede også, det er vigtigt at nedsætte en arbejdsgruppe under lokalrådet, som har et særligt fokus på varmeforsyningen i Darum.

Inger Biltoft ville bare oplyse, at hun havde fundet ud af at lave en tilkendegivelse via sin telefon, så det må være til at finde ud af.

Helle oplyste, at man kunne få hjælp til forhåndstilkendegivelsen i salen.

Claus: Hvis I sidder til leje, er det ejeren der skal gøres opmærksom på interessetilkendegivelsen, så han/hun kan udfylde den.

Når der indsendes interessetilkendegivelser for erhverv, er det vigtigt at registrere, at det er ERHVERV, da der gælder særlige vilkår.

Der blev nedsat en arbejdsgruppe under lokalrådet, som bl.a. består af René Kaas, Jørgen Sørensen og Karsten Degnbol.